Sosialistien muistomerkki, *Gedenkstätte der sozialisten*.
Ludwig Mies van der Rohen suunnittelema vallankumousmuistomerkki *Revolutionsdenkmal* vuonna 1926 kuvattuna.
**Zentralfriedhof Friedrichsfelde** (tunnetaan myös nimellä *Sozialistenfriedhof*, "sosialistihautausmaa") on hautausmaa Berliinin Lichtenbergin kaupunginosassa, noin kahdeksan kilometriä kaupungin keskustasta itään. Se tunnetaan Saksan vasemmiston marttyyrien ja merkittävien johtajien viimeisenä leposijana.*lähde?*

Hautausmaa perustettiin vuonna 1881 erityiseksi köyhien hautausmaaksi, jossa kaupunki kustansi vainajien hautakivet. Puistomainen hautausmaa nousi kuitenkin myös varakkaiden perheiden suosioon. Vuonna 1900 kuolleen Saksan työväenliikkeen perustajiin kuuluneen Wilhelm Liebknechtin hautajaiset tekivät Friedrichsfelden hautausmaan tunnetuksi. Vuonna 1919 Friedrichsfeldeen haudattiin spartakistikapinan yhteydessä surmansa saaneet työväenjohtajat Karl Liebknecht ja Rosa Luxemburg. Arkkitehti Ludwig Mies van der Rohe suunnitteli kuolleille spartakisteille vuonna 1926 pystytetyn kuusi metriä korkean ja 12 metriä leveän punatiilisen muistomerkin, johon oli kuvattu suuri punatähti. Muistomerkin radikaali ulkonäkö herätti aikanaan hämmennystä. Natsit hävittivät sen tammikuussa 1935.

Toisen maailmansodan jälkeen hautausmaan sisäänkäynnin lähelle pystytettiin tammikuussa 1951 uusi sosialistien muistomerkki, jonka yhteyteen merkittävimpien sosialistijohtajien haudat siirrettiin. Muistomerkkiin on kirjoitettu sanat *Die Toten mahnen uns*, "Kuolleet muistuttavat meitä". Paikalle on haudattu monia 1900-luvun alkupuolen merkittäviä sosiaalidemokraattien ja kommunistien johtajia sekä DDR:n valtiojohtoa. Hautausmaalle on haudattu myös kuuluisia taiteilijoita.

Nykyään hautausmaan pinta-ala on 32 hehtaaria.

Tunnettuja Friedrichsfelden hautausmaalle haudattuja
----------------------------------------------------

* Willi Bredel, vasemmistolainen kirjailija
* Rudolf Breitscheid, sosiaalidemokraattinen poliitikko
* Friedrich Ebert nuorempi, Itä-Berliinin pormestari
* Klaus Fuchs, fyysikko ja vakooja
* Otto Grotewohl, alkujaan sosiaalidemokraattinen poliitikko, DDR:n pääministeri
* Hugo Haase, sosiaalidemokraattinen poliitikko
* Georg Klaus, filosofi
* Käthe Kollwitz, kuvanveistäjä
* Theodor Leipart, ammattiyhdistysjohtaja
* Karl Liebknecht, sosialistijohtaja
* Wilhelm Liebknecht, sosiaalidemokraattinen poliitikko
* Rosa Luxemburg, sosialistijohtaja
* Franz Mehring, sosiaalidemokraattinen poliitikko
* Wilhelm Pieck, kommunistinen poliitikko, DDR:n presidentti
* Paul Singer, sosiaalidemokraattinen poliitikko
* Ernst Thälmann, kommunistinen poliitikko
* Walter Ulbricht, kommunistinen poliitikko, DDR:n puoluejohtaja
* Erich Weinert, kommunistinen poliitikko
* Otto Winzer, kommunistinen poliitikko, ministeri DDR:ssä
* Friedrich Wolf, vasemmistolainen kirjailija
* Konrad Wolf, elokuvaohjaaja

Lähteet
-------

1. 1 2 3  Zentralfriedhof Friedrichsfelde (saksaksi) Berlin.de. Viitattu 31.7.2014.
2. ↑  Zur Geschichte des Friedhofs (saksaksi) Sozialistenfriedhof.de. Viitattu 31.7.2014.

Aiheesta muualla
----------------

* Kuvia tai muita tiedostoja aiheesta **Zentralfriedhof Friedrichsfelde** Wikimedia Commonsissa

* Sozialistenfriedhof.de (saksaksi)